Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Turcijas Kahra man marašas provinci pirmdien satricinājusi vēl viena spēcīga zemestrīce. Pirmā no tām sagrāva tūkstošiem ēku Turcijas dienvidaustrumos un kaimiņvalstī Sīrijā, laupot dzīvību vairāk nekā 1400 cilvēkiem. Nākamā zemestrīce Elbistanas apgabalā sākās ap pusvieniem dienā pēc Latvijas laika, un tas nav bijis pēcgrūdiens, bet atsevišķa zemestrīce. Patlaban nav informācijas par Latvijas valstspiederīgajiem, kas būtu cietuši zemestrīcē vai kuriem būtu nepieciešama konsulārā palīdzība, informē Ārlietu ministrijas preses sekretāre Diāna Eglīte.
========================================== 
Čīlē karstuma viļņa izraisītajos mežu ugunsgrēkus gājuši bojā 24 un ievainoti 997 cilvēki, svētdien paziņoja amatpersonas. Daudzi cilvēki palikuši bez pajumtes, jo nodegušas viņu mājas. Mežu ugunsgrēki, kas valsts vidienē un dienvidos sākās trešdien, nopostījuši 270 000 hektārus lauksaimniecības platību. Pašlaik ir apmēram 260 aktīvi ugunsgrēki. Gaisa temperatūra Čīlē pagājušajā nedēļā pārsniedza 40 grādus pēc Celsija.
+++++++++++++++++++++++++++++++++++++++++++
Medmāsas un neatliekamās medicīniskās palīdzības darbinieki Lielbritānijā pirmdien rīko vērienīgu streiku, tādējādi cenšoties panākt atalgojumu palielināšanu. Šī ir pirmā reize Lielbritānijas Nacionālā Veselības dienesta (NHS) vēsturē, kad medmāsas un neatliekamās palīdzības darbinieki streiko vienlaicīgi. Medmāsas norāda, ka viņu atalgojums pēdējos desmit gados atpalicis no inflācijas, tādējādi radot grūtības apmaksāt rēķinus laikā, kad strauji pieaug degvielas, pārtikas produktu un mājokļu uzturēšanas izmaksas.
===============================================
AS Saeimas frakcijas priekšsēdētājs Edgars Tavars paudis žurnālistiem, ka "Apvienotais saraksts" ir uzstājis un arī koalīcijā kopumā ir panākta vienošanās, ka 2023.gada budžetā valdību veidojošās partijas neatbalstīs jebkādas "deputātu kvotas". “Iedalīt katram [deputātam] konkrētu summu, kā tas bija iepriekšējā Saeimā, (..) vairs nav pieļaujams - investīcijām jābūt caurredzamām, ar vienotiem kritērijiem pilnīgi visiem, nevis koalīcijai pietuvinātajiem," uzsvēra AS frakcijas vadītājs.
==============================================
Šodien LR Valsts prezidents Egils Levits tikās ar dokumentālās filmas "Daugavpils - iespēju vai nespēju pilsēta?" autori Vladislavu Romanovu. Tuvāka informācija par šīs tikšanās saturu pagaidām nav pieejama, taču atgādināsim, ka 2023. gada 10. janvārī šī 40 minūšu dokumentālo interviju filma piedzīvoja pirmizrādi nesen izveidotā YouTube profilā ar nosaukumu “Teiksim tā”, savācot gandrīz 44 000 skatījumu. Tās autore, digitālā satura mārketinga aģentūras “New Black” radošā direktore, daugavpiliete Vladislava Romanova jau ir pabijusi ciemos virknē Latvijas elektronisko mediju studiju, tajā skaitā LTV un LR. 
===============================================
Kultūras ministrija oficiālajā izdevumā "Latvijas Vēstnesis" paziņojusi, ka reģistrēti Aknīstes, Viesītes un Ilūkstes ģerboņi. Aknīstes pilsētas ģerboni veido zelta brieža galva zaļā laukā, savukārt sudraba vairoga galva pārsegta un atbalstīta ar melnu. Viesītes pilsētas ģerbonis, kas šķelts no kreisās puses ar zeltu un sarkanu. Kreisās spāres virzienā ir liektas piecas ozolzīles viena uz otru. Savukārt Ilūkstes pilsētas ģerboni veido melnā laukā uzslējies zirgs sudraba krāsā. ===============================================
Preiļu novada pašvaldība informē, ka 7.martā izsolīs Preiļu pils pirmā stāva telpu daļas nomas tiesības uz 30 gadiem restorāna izveidei. Nomas objekts ir telpas apmēram 350 kvadrātmetru platībā. Izsole startēs ar gada nomas maksu 1653 eiro un soli - 100 eiro apmērā.
===============================================
Valsts ugunsdzēsības un glābšanas dienests informē, ka Daugavpilī svētdien ugunsgrēkā cietis cilvēks. Svētdienas vakarā Puškina ielā Daugavpilī piecstāvu dzīvojamās mājas piektā stāva dzīvoklī dega matracis trīs kvadrātmetru platībā. Liesmas gan bija nodzēstas jau pirms glābēju ierašanās, taču spēcīgā sadūmojuma dēļ ugunsdzēsēji no dzīvokļa evakuēja astoņus cilvēkus, kā arī izglāba kaķi. Ugunsgrēkā cieta viens cilvēks, kurš nodots mediķu aprūpē.
===============================================
Tas bija ziņu apskats “Pasaulē, Latvijā, Latgalē”. Pēc publikāciju materiāliem to sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.